DM-finalen mellem GOG og Aalborg Håndbold venter. Og det er et opgør, der kan sætte stort præg på Aalborg Håndbolds næste sæson.

Guldballoner, guldflag og guldkonfettien er allerede ved at blive fundet frem i Sparekassen Danmark Arena. For i morgen spiller Aalborg Håndbold den første DM-finale mod GOG på hjemmebane. Og her er der kun én ting, der gælder. -	Vi skal bare vinde, og sådan er det, lyder det fra Jan Larsen, der er direktør i Aalborg Håndbold. Svaret fra ham kommer prompte. Og det er der god grund til. For uden titlen vil klubben risikere at miste pladsen i Champions League. -	Amen jeg gider slet ikke tænke tanken, siger direktøren. Et svært wildcard Sidste år var kampen om det danske mesterskab mellem de to samme hold. Her gik guldet til GOG. Alligevel endte Aalborg Håndbold med at få en plads i Champions League. For Danmark får altid tildelt én plads i den europæiske klubturnering. Den går til vinderen af det danske mesterskab. Men der er også mulighed for at få fingrene i et såkaldt wildcard – og det fik Aalborg. Det er EHF, der uddeler de eftertragtede wildcards. Der er kun et bestemt antal. Og det betyder altså, at der er en risiko for, at et propfyldt Gigantium med verdensstjerner som Landin, Mikkel Hansen og Simon Hald ikke får muligheden for at vise sig frem i verdens mest prestigefyldte turnering næste år. -	Vi vil gøre alt for at være med. Det er der ingen tvivl om, siger Jan Larsen. En motiveret ansøgning Så hvis guldet glipper, skal Jan Larsen – akkurat som sidste år – skrive en motiveret ansøgning til EHF. Her bliver der blandt andet vurderet ud fra de sportslige præstationer, tilskuertal og mange flere parametre. Sidste år følte klubben sig nogenlunde overbevist, men i år er der langt flere kandidater, der kan nuppe pladsen. For flere lande har dygtige klubber – men kun én fast plads i Champions League. Det bekymrer dog ikke direktøren. -	Der er ikke nogen, der har sagt, det skal være nemt. Men jeg føler, vi har en ret god chance. Kampen spilles onsdag klokken 20.15, og kan ses på TV2 Sport.